EuroBench/eurobench-wiki-lt-topics huggingface dataset:
Tema: Politikai
Emomalis Rachmonas (gimė Emomalis Šaripovičius Rachmonovas, tadž. Эмомалӣ Шарипович Раҳмонов = Emomalī Sharipovich Rahmonov, g. 1952 m. spalio 5 d.) – Tadžikijos prezidentas nuo 1994 m. ir valstybės vadovas nuo 1992 m. Gimė valstiečių šeimoje Dangaroje, Kulobo provincijoje. Baigė ekonomikos mokslus, kaip partijos sekretorius buvo paskirtas dirbti į kolūkį. Vėliau tapo gimtosios Dangaros tarybinio ūkio pirmininku, o 1990 m. buvo išrinktas į Tadžikijos SSR Aukščiausiosios Tarybą. 1992 m. buvo išrinktas jau nepriklausomos Tadžikijos Aukščiausiosios Tarybos pirmininku po to, kai pasitraukė prokomunistas Rachmonas Nabijevas. 1994 m. lapkričio 6 d. Rachmonas tapo pirmuoju Tadžikijos prezidentu, o lapkričio 16 d. buvo prisaikdintas. Po konstitucijos pakeitimo, 1999 m. lapkričio 6 d., surinkęs 97 % balsų, jis buvo perrinktas septynerių metų kadencijai. 2003 m. birželio 22 d. laimėjo referendumą, leisiantį jam kandidatuoti į prezidento postą dar dviem septynerių metų kadencijoms iš eilėms po to, kai 2006 m. baigsis ši kadencija. 2016 m. gegužės 25 d. laimėjo referendumą, kuris įteisino E. Rachmono neribojamumą dalyvauti šalies prezidento rinkimuose. Vykdomąją Tadžikijos valdžią sudaro prezidentas kartu su Saugumo Taryba ir penkiais patarėjais. Rachmonas išgyveno pasikėsinimą nužudyti, įvykusį 1997 m. balandį Hudžande ir du bandymus įvykdyti perversmą 1997 m. rugpjūtį bei 1998 m. lapkritį. 1997 m. birželį atliko piligrimo kelionę (hadžą) į Meką, o jaunystėje skaitė Zaratustros veikalus. Jis įtikino UNESCO paskelbti 2002–2003 m. trečiuoju tūkstantmečiu po Zaratustros gimimo, o savo knygoje „Tadžikai istorijos veidrodyje“ jis teigia, jog Zaratustra buvo tadžikas, kilęs iš Baktrijos. Vedęs Azizmą Asadulajevą ir turi devynis vaikus. 2007 m. kovo pabaigoje per susitikimą su šalies inteligentija paskelbė sprendimą pakeisti savo pavardę pagal islamo ir nacionalines tradicijas, atsisakant rusiškos galūnės prie tėvo vardo.
Tema: Medicina
Raupsuotųjų kolonija, leprozoriumas (iš lot. leprosus 'raupsuotasis') – sergančiųjų raupsais karantino vieta. Raupsuotųjų kolonijos išpopuliarėjo viduramžiais, dažniausiai jas prižiūrėdavo vienuoliai. Krikščionių prižiūrimos kolonijos dar kartais vadinamos lazaretais, pagal biblinį veikėją Lozorių. Raupsų buvo bijoma, nes jie subjaurodavo žmogų, buvo nepagydomi ir buvo manoma, kad jie labai užkrečiami. Kolonijos dažnai buvo įkuriamos salose ar kitose atokiose vietose. Išeinantys iš apgyvendintose vietose esančios kolonijos sergantieji dažnai privalėjo dėvėti barškučius, iš tolo perspėjančius aplinkinius, kad artinasi raupsuotasis. Dėl visuotinės raupsų baimės nukentėdavo ir niekuo dėti žmonės, sergantys odos ligomis, išoriškai panašiomis į raupsus. XX a. kai kurios kolonijos taip pat buvo ir ligos tyrimų centrai. Sukūrus vaistus nuo raupsų ir suvokus, kad tai nėra lengvai plintanti liga (~95 % žmonių turi įgimtą imunitetą), kolonijos pradėjo nykti.
Tema: Futbolas
Vakarų Sacharos vyrų futbolo rinktinė atstovauja Vakarų Sacharai ir yra kontroliuojama Sacharos futbolo federacijos (pranc. Fédération Sahraoui du Footballe). Rinktinė nepriklauso FIFA ar Afrikos futbolo konfederacijai, tačiau priklauso NF-Board, kuri organizuoja varžybas tautoms, kurios nėra FIFA narės.
Tema: Rašytojai
Hermanas Hesė (vok. Hermann Hesse; 1877 m. liepos 2 d. Kalvas, Vokietija – 1962 m. rugpjūčio 9 d. Montanjola, Šveicarija) – vokiečių-šveicarų poetas, dailininkas. Gimė Kalve, Vokietijoje, misionieriaus šeimoje. Prisiminimai apie vaikystę būdingi visai Hermano Hesės kūrybai. Jį visą laiką domino vaiko psichinis vystymasis bei švietimo įtaka šiam procesui. 1946 m. jam suteikta Frankfurto Gėtės premija ir Nobelio literatūros premija, 1955 m. Vokietijos knygų prekybos taikos premija. Priskiriamas intelektualiųjų psichologinių romanų rašytojų grupei.
Tema: Filmai
Suominis - 1961 m. Lietuvos kino studijoje sukurtas trumpametražinis meninis filmas. Nespalvotas, filmo trukmė - 19 min. Filmo senarijaus autorius ir režisierius - Algimantas Kundelis, operatorius - Donatas Pečiūra, kompozitorius - Algimantas Bražinskas, garso operatorius - Petras Lipeika, dailininkas - Jeronimas Čiuplys. Filme vaidino Leonidas Milašauskas, Živilė Jakelaitytė, Irena Garasimavičiūtė - Milda.
Tema: Rašytojai
Elfriede Jelinek (g. 1946 m. spalio 20 d.) – Austrijos dramaturgė ir rašytoja. Ji buvo apdovanota Nobelio literatūros premija 2004 m. už „muzikinę balsų ir priešingų balsų tėkmę romanuose ir pjesėse, kurios su ypatingu kalbiniu stropumu atskleidžia visuomenės klišių absurdą ir jų pavergiančią galią“.
Tema: Futbolas
Totalinis futbolas – lanksti futbolo sistema, kai iš savo pozicijos pasitraukusį žaidėją pakeičia kitoje pozicijoje žaidžiantis komandos draugas siekiant išsaugoti komandos taktinę schemą. Šioje lanksčioje sistemoje nė vienas žaidėjas neturi fiksuotos pozicijos aikštėje. Taip kiekvienas žaidėjas yra gynėjas, saugas ir puolėjas. Manoma, kad totalinis futbolas kilo iš „Stumk ir bėk“ sistemos (angl. Push and Run). Totalinio futbolo pagrindai buvo sukurti Jack Reynolds, ilgamečiam Amsterdamo „Ajax“ komandos treneriui, treniravusiam komandą XX amžiaus pradžioje. Vėliau jo komandos žaidėjas Rinus Michels pats tapo Amsterdamo „Ajax“ komandos treneriu ir pradėjo naudoti tai kas dabar žinoma kaip totalinis futbolas. Aštuntajame dešimtmetyje totalinį futbolą žaidęs Amsterdamo „Ajax“ klubas dominavo Europoje, tuo pat metu totalinis futbolas pritaikytas ir Nyderlandų futbolo rinktinėje, kuri 1974 ir 1978 metais pateko į pasaulio čempionatų finalą bei abu kartus užėmė antrąją vietą. Rinus Michels auklėtinis Johan Cruyff, žaidęs „Ajax“ klube ir Nyderlandų rinktinėje, tapęs treneriu pritaikė totalinio futbolo sistemą FC Barcelona komandoje. Totalinio futbolo terminas taip pat naudojamas apibūdinant 8-ojo dešimtmečio Vakarų Vokietijos rinktinės žaidimą. Ketvirtojo dešimtmečio Austrijos vyrų futbolo rinktinė taip pat turėjo pirmąsias totalinio futbolo apraiškas savo žaidime, todėl kartais yra vadinama pirmąja futbolo rinktine, žaidusia totalinį futbolą.
Tema: Kalnai
Jemeno kalnai (Džebelis) – kalnų ir aukštumų masyvas Arabijos pusiasalio pietuose, daugiausia Jemene (pakraščiai Omane ir Saudo Arabijoje). Didžiausias aukštis – 3760 m (an Nabi Šuaibo kalnas). Ilgis iš šiaurės vakarų į pietryčius – apie 500 km. Būdingi plokščiaviršūniai kalnai, sudaryti iš kristalinių ir vulkaninių uolienų. Yra užgesusių ugnikalnių, trapų. Vakariniai šlaitai statūs, pietuose skardžiais leidžiasi į Raudonąją jūrą, o šiaurės rytuose palaipsniui pereina į Rub al Chalio dykumą. Tarp kalnų masyvų gilūs vadžių (Mauro, Zabido, Banos ir kitų) slėniai. Būdingos sausosios stepės, dykumos, slėniuose – atogrąžų krūmynai.
Tema: Politikai
Robertas Kočarianas (g. 1954 m. rugpjūčio 31 d., Stepanakertas, Kalnų Karabachas, Azerbaidžanas, TSRS) – Armėnijos prezidentas, šias pareigas ėjo nuo 1998 m. vasario 4 d. iki 2008 m. balandžio 9 d.
Tema: Kalnai
Mandaros kalnai yra vulkaninės kilmės kalnai, siekiantys apie 200 kilometrų ilgį (išilgai šiaurinę dalį Kamerūno - Nigerijos sieną, nuo Benuė upės pietuose iki Marua šiaurėje). Aukščiausia gyvenama vieta - 1224 m aukštyje. Toji dalis tankiai gyvenama ir ten kalbama Čado kalbomis. Aukščiausias taškas - 1494 m, Upajo viršūnė. Mandaros kalnuose gyvena Mofu etninė grupė.
Tema: Filmai
Julie ir Julia (angl. Julie & Julia) – 2009 m. JAV romantinė drama, sukurta režisierės Nora’os Ephron. Filmas vaizduoja garsios amerikiečių virėjos Julia’os Child ankstyvuosius kulinarinės karjeros metus. Jos istorija susipina su Julie Powell gyvenimu, kai ji nusprendžia pagaminti visus 524 Julia’os Child receptus per vienerius metus. Rašydama scenarijų Nora Ephron adaptavo dvi knygas: Julia’os Child autobiografiją „My Life in France“ ir Julie Powell memuarus „Julie & Julia: 365 Days, 524 Recipes, 1 Tiny Apartment Kitchen“.
Tema: Filmai
Openheimeris (angl. Oppenheimer) – 2023 m. JAV-Jungtinės Karalystės epinis biografinis trileris, kurio scenarijų parašė ir režisavo Christopher Nolan. Jis paremtas amerikiečių fiziko teoretiko Roberto Openhaimerio karjera. Filmo siužete daugiausia dėmesio skiriama ankstyvosioms Openhaimerio studijoms, jo vadovavimui Manhatano projektui Antrojo pasaulinio karo metais ir galutiniam jo nuopuoliui dėl 1954 m. saugumo posėdžio. Jame vaidina Cillian Murphy (kaip R. Openhaimeris), Emily Blunt, Matt Damon, Robert Downey Jr., Florence Pugh, Josh Hartnett, Casey Affleck, Rami Malek ir Kenneth Branagh. Filmas paskelbtas 2021 m. rugsėjį po to, kai „Universal Pictures“ atiteko C. Nolan scenarijus, kilus Nolan konfliktui su ilgamečiu platintoju „Warner Bros. Pictures“. Cillian Murphy buvo pirmasis aktorių komandos narys, kuris pasirašė sutartį kitą mėnesį, įkūnydamas Openhaimerį, o kiti aktoriai prisijungė nuo 2021 m. lapkričio mėn. iki 2022 m. balandžio mėn. 2022 m. sausio mėn. prasidėjo parengiamieji darbai, o filmavimas vyko vasario–gegužės mėn. Kaip ir ankstesniuose savo darbuose, C. Nolan naudojo daug praktinių efektų ir minimalų kompiuteriu sukurtų vaizdų kiekį. Filmo premjera įvyko 2023 m. liepos 11 d. Paryžiaus kino teatre „Le Grand Rex“, o Jungtinėse Amerikos Valstijose ir Jungtinėje Karalystėje jis buvo išleistas 2023 m. liepos 21 d. Dėl to, kad jis išleistas vienu metu su filmu „Barbė“, socialinėje žiniasklaidoje atsirado „Barbenheimerio“ fenomenas, skatinantis žiūrovus žiūrėti abu filmus kaip dvigubą seansą. „Openheimeris“ visame pasaulyje uždirbo daugiau nei 975 mln. dolerių, o jo gamybos biudžetas siekė 100 milijonų dolerių, todėl jis tapo trečiuoju pelningiausiu 2023 m. filmu ir sulaukė palankių kritikų vertinimų – ypač gerai įvertinti aktoriai, Nolan režisūra ir scenarijus, garso takelis ir vaizdai. 96-uosiuose „Oskarų“ apdovanojimuose pelnė 13 nominacijų ir septynis apdovanojimus, įskaitant geriausio filmo, geriausio režisieriaus, geriausio aktoriaus (C. Murphy)
Tema: Filmai
Rocketman – 2019 m. biografinis muzikinis filmas, nupasakojantis garsaus britų atlikėjo Elton John gyvenimą ir muzikinę karjerą. Filmą režisavo Dexter Fletcher, scenarijaus autorius Lee Hall. Pagrindinį vaidmenį atlieka Eltoną įkūnijantis Taron Egerton. Filmas pradedamas nusikeliant į atlikėjo vaikystės dienas, kol šis dar lankė Karališkąją muzikos akademiją, o vėliau, būdamas vyresnis, sutinka būsimąjį dainų bendraautorių Bernie Taupin. Pavadinimas filmui kildinamas iš 1972 m. hito „Rocket Man“.
Tema: Futbolas
XXIII pasaulio futbolo čempionatas – 23 kartą vyksiantis FIFA pasaulio čempionatas, aukščiausio lygio futbolo čempionatas pasaulyje. Jis vyko JAV, Kanadoje, Meksikoje 2026 m. birželio 11–liepos 19 dienomis. Pirmą kartą vietoje 32 rinktinių dalyvavo 48 rinktinės.
Tema: Medicina
Tarptautinė tuberkuliozės diena minima kovo 24 d. Pasaulio sveikatos apsaugos organizacijos sprendimu. Ši diena skirta didinti visuomenės sąmoningumą apie pasaulinę tuberkuliozės epidemiją ir pastangas ją pašalinti Tuberkuliozės (kitaip džiovos) sukėlėją prieš daugiau nei šimtą metų atrado vokiečių gydytojas Robertas Kochas. Už tai jam suteikta Nobelio premija. Nepaisant to, iki šiol nepavyksta nugalėti šios ligos. Viena iš pagrindinių priežasčių – žmonių neišmanymas. Daugelis net nežino, kad tuberkuliozė pavojinga ne tik sergančiajam, bet ir aplinkiniams. Būna, kad sergantysis tuberkulioze slepia ligą nuo artimųjų. Jei žmogus susirgo atvirąja tuberkuliozės forma, ligos pradžioje jis labai pavojingas aplinkiniams. Tuberkuliozė vis dažniau plinta šeimose. Šeimos nariai užsikrečia vieni nuo kitų. Tuberkulioze du kartus dažniau serga vyrai nei moterys, taip pat kaimo gyventojai. Labai retai serga vaikai iki 16 metų amžiaus, nes jie paskiepijami tuberkuliozės vakcina (BCG) gimdymo skyriuose. Tuberkuliozė žaloja įvairius organus, bet dažniausiai – plaučius. Gydymas trunka 6-8 mėnesius. Vieno ligonio išgydymas valstybei kainuoja kelis tūkstančius litų (vidutiniškai 6-7 tūkstančiai litų). Pasaulio sveikatos organizacijos duomenimis, chaotiškai arba su pertraukomis gydoma tuberkuliozė tampa lėtinė ir sunkiai pagydoma liga, vidutiniškai 55 proc. ligonių toliau platina ligos sukėlėjus. Tačiau, pradėjęs gydytis, žmogus jau po kelių savaičių yra mažai pavojingas aplinkiniams. Žmogaus organizmo atsparumą tuberkuliozės bakterijai silpnina netinkama mityba, pervargimas, neigiamos emocijos, pergyvenimai, lėtinės plaučių, skrandžio ligos, cukrinis diabetas, nesaikingas alkoholio vartojimas, rūkymas, taip pat prasta asmens ir aplinkos higiena.
Tema: Politikai
Felipe B. Tromp (1917 m. – 1995 m.) – pirmasis Arubos gubernatorius po suteikimo Arubai specialaus statuso (status aparte) Nyderlandų Karalystėje. Jis ėjo pareigas vieną šešerių metų kadenciją nuo 1986 m. sausio 1 d. iki 1992 m. kovo 12 d. Jo įpėdiniu tapo Olindo Koolman.
Tema: Medicina
Aromaterapija – alternatyviosios medicinos kryptis, kuomet gydoma eteriniais aliejais ir kitomis aromatinėmis medžiagomis. Teigiama, kad aromate esančios cheminės medžiagos veikia žmogaus nervų sistemą, mažina stresą, įtampą, depresiją (nors tik dalyje aromatinių medžiagų nustatytas potencialus teigiamas poveikis sveikatai). Aromaterapija taip pat dažnai naudojama fiziškai ir psichologiškai atsipalaiduoti, estetiškam aplinkos kvapui sukurti, kaip afrodiziakas. Aromaterpijai naudojami eteriniai aliejai, absoliutai, fitoncidai, infuzijos. Aromatinės medžiagos dažniausiai skleidžiamos ore (smilkalai, aromatinės žvakės, kvepalai) arba aromatinių vonių, masažo metu, kompresais. Kartais naudojamos tiesioginės inhaliacijos ar aromatiniai gėrimai.
Tema: Paukščiai
Vandens paukščiai - nesistematinė paukščių grupė, kurių gyvenimas glaudžiai susijęs su vandeniu. Šiems paukščiams priskiriami tie, kurie sugeba laikytis ant vandens. Tuo tarpu tie, kurie medžioja vandens sferoje prie jų nepriskiriami. Sistematiniu požiūriu vandens paukščiai dažniausiai nėra artimi giminaičiai. Vandens paukščiams priskiriamos visi ar tik dalis šių būrių rūšių: žąsiniai (Anseriformes); nariniai (Gaviiformes); kraginiai (Podicipediformes); Irklakojiniai (Pelecaniformes); pingvinai (Sphenisciformes); kai kurie gerviniai (Gruiformes), pavyzdžiui, laukys; kai kurie sėjikiniai (Charadriiformes), pavyzdžiui, kirai ir žuvėdriniai. Dėka panašaus gyvenimo būdo šie paukščiai nebūdami artimi giminaičiai įgavo panašius bruožus. Vieni tokių "plaukmenys": odinė plėvelė tarp pirštų. Kitas bruožas - labai tanki plunksnų danga. Kadangi plunksnos nuo pešlapimo neapsaugotos, pas šiuos paukščius puikiai išvystyta pasturgalinė liauka. Ją turi daugelis paukščių ir jos išskiriamas sekretas apsaugo plunksnas nuo sudrėkimo. Gyvendami vienoje teritorijoje vandens paukščiai gali nesudaryti vieni kitiems mitybinės konkurencijos užimdami skirtingas ekologines nišas - kiekviena rūšis specializuojasi misti tam tikra maisto rūšim ar tam tikru maisto gavimo metodu. Žuvėdros žuvį gaudo skirsdamos ir griebdamos jį snapu, tuo tarpu kormoranai gaudydami žuvį neria į vandenį skirsdami. Kai kurios antys taip pat nardo, tačiau neria nuo vandens paviršiaus, kitos rinkdamos maistą panardina tik galvą.
Tema: Filmai
Bondo mergina – išgalvotas personažas (arba jį vaidinanti aktorė), veikiantis filmuose arba knygose apie britų slaptosios tanybos MI6 agentą Džeimsą Bondą. Jos vardas dažnai turi kokią nors, dažniausiai seksualinę, reikšmę (Pussy Galore, Holly Goodhead, Honey Rider, Kissy Suzuki), o ją ir Bondą sieja romantiškas ryšys. Pats personažas paprastai yra antraplanis, ji gali būti Bondo pagalbininkė, varžovė arba trumpo susižavėjimo objektas. Viena iš Bondo merginų, Teresa di Vicenzo, vėliau tampa jo žmona Teresa (Tracy) Bond (aktorė Diana Rigg filme „Jos Didenybės slaptojoje tarnyboje“), tačiau žūna tame pačiame filme. Bondas daugiau niekada neveda, tačiau keliuose vėlesniuose filmuose yra epizodų, kuomet jis lanko žmonos kapą.
Tema: Medicina
Northway – privačių medicinos centrų tinklas, įkurtas Lietuvoje 2004 m. „Northway“ grupei priklauso 17 įmonių, veikiančių medicinos, sveikatingumo, biotechnologinės farmacijos, investicinės veiklos srityse. Juose teikiamos įvairios medicinos, reabilitacijos ir sveikatingumo paslaugos. „Northway“ grupės įmonės veikia Lietuvoje, Latvijoje, Jungtinėje Karalystėje bei Jungtinėse Amerikos Valstijose. Medicinos centrus „Northway“ įsteigė profesorius, habilituotas mokslų daktaras Vladas Algirdas Bumelis, prisidėjęs prie vaistų kūrimo technologijų, pagrįstų genų inžinerijos metodais.
Tema: Politikai
Reichskancleris (vok. Reichskanzler, imperijos kancleris) – kaizerinės Vokietijos ir Veimaro respublikos laikų vyriausybės vadovas (ministras pirmininkas). Pirmuoju reichskancleriu 1867–1871 m. buvo Otas von Bismarkas. Iki 1918 m. reichskanclerį skyrė kaizeris, vėliau – reichsprezidentas. Veimaro respublikoje rinkimuose į reichstagą laimėjusių partijų deputatai galėjo paskelbti nepasitikėjimą reichskancleriu, todėl paskyrimas dažniausiai atspindėdavo rinkimų rezultatus. 1933 m. reichskancleriu tapo nacių vadovas Adolfas Hitleris, kuriam vadovaujant Veimaro respublika virto Trečiuoju Reichu. Reichsprezidento postas panaikintas 1934 m. Po Hitlerio savižudybės reichskancleriu vieną dieną (1945 m. balandžio 30 – gegužės 1 d.) buvo J. Gebelsas. Vėliau Karlas Denicas vadinamosios Flensburgo vyriausybės vadovu paskyrė L. Šveriną-Krozigą, kuris buvo paskutiniu istorijoje reichskancleriu (iki suėmimo 1945 m. gegužės 23 d.).
Tema: Kalnai
Karalienės Aleksandros kalnagūbris – kalnų grandinė Antarktidoje, Transantarktinių kalnų masyve. Ilgis apie 200 km. Kalnai iškyla virš ledo dangos ir sudaro kūgiškas viršūnes. Aukštis iki 4530 m (Kerkpatriko kalnas). Iš vakarų kalnus riboja Birdmoro ledynas. Kalnagūbrį 1908 m. atrado Ernesto Šakltono ekspedicija ir pavadino Anglijos karalienės Aleksandros garbei.
Tema: Paukščiai
Kakapo (Strigops habroptila) – stambių neskraidančių papūginių paukščių rūšis, sutinkama Naujojoje Zelandijoje. Paukštis stambus, 58–64 cm dydžio, sveria 0,95–4 kg (vidutiniškai ~2 kg), patinai stambesni už pateles. Tai pati sunkiausia iš visų papūgų rūšių. Plunksnų danga samaninės spalvos, su juodais ir baltais raštais, aplink akis, kaklą, pilką šviesesnė, gelsva. Aplink pilkšvą snapą turi „ūsus“ – vibrisus, leidžiančius justi aplinką einant nuleidus galvą, tamsoje. Kojos pilkos. Kadangi kakapo – naktinis paukštis, jos regėjimas silpnas, bet labai gera uoslė. Balsas labai įvairus, garsus, šaižus. Jaunikliai gimsta su pilkšvų pūkų danga, apsiplunksnuoja po 70 dienų. Kakapo ekologiškai užėmė nišą, kuri paprastai priklauso smulkiems žinduoliams, kadangi, išskyrus šikšnosparnius, Naujojoje Zelandijoje žinduolių nėra. Iki žmonių atsikraustymo paukštis gyveno įvairiose terpėse – miškuose (ypač kiparisinių dakridžių), kemsynuose, pakrantėse. Gerai bėgioja, laipo po medžius, gali nuo jų šokdama sklęsti. Minta įvairiais vaisiais, uogomis, šaknimis, sėklomis, stiebais, lapais. Poravimosi laikotarpiu rengia tuoktuves, vyksta patinų kautynės. Patelė padeda 1–2 (rečiau 3) kiaušinius ir viena juos prižiūri. Jaunikliai išsirita po mėnesio, o lizdą palieka po 10–12 savaičių. Kakapo – labai ilgaamžis paukštis. Vidutiniškai išgyvena 58 metus, rekordiškai – apie 90. Iki atsikraustant maoriams, kakapo buvo paplitusi visoje Naujojoje Zelandijoje. Vėliau šis paukštis pradėjo sparčiai nykti dėl medžioklės (mėsai ir odai), taip pat neskraidantį paukštį ir jo jauniklius lengvai sumedžiodavo maorių šunys bei įvisusios polinezinės žiurkės. Dar spartesnis kakapo nykimas prasidėjo atsikrausčius baltiesiems, kurie didelius salų plotus pavertė dirbamais laukais, atvežė dar šunų, kačių, žiurkių, šermuonėlių. Be to, šie paukščiai imti gaudyti į kolekcijas, zoologijos sodus, iškamšoms. XX a. vid. paukštis buvo beveik išnykęs tiek Šiaurės, tiek Pietų salose. Gamtininkai rūšį bandė gelbėti perkeldami
Tema: Futbolas
2026 m. Superettan – antros pakopos Švedijos futbolo pirmenybės. 27–asis sezonas pagal dabartinį formatą. Sezonas prasidėjo 2026 m. kovo d., baigėsi 2026 m. lapkričio d. Vasaros pertrauka padaryta nuo 2026 m. birželio iki liepos d.
Tema: Politikai
Frydrichas Mercas (vok. Friedrich Merz; g. 1955 m. lapkričio 11 d. Šiaurės Reine-Vestfalijoje, Vokietijoje) – vokiečių politikas, šalies federalinis kancleris (nuo 2025 m. gegužės 11 d.), krikščionių demokratų partijos (CDU/CSU) veikėjas. F. Mercas gimė 1955 m. lapkričio 11 d. Šiaurės Reino-Vestfalijos žemės Zauerlando regione. 1976–82 m. studijavo teisę Bonos ir Marburgo universitetuose. Ilgus metus dirbo teisininku. Nuo 1972 m. Krikščionių demokratų sąjungos narys. 1989–94 m. F. Mercas buvo išrinktas į Europos Parlamentą, o po to 1994–2009 m. – į Bundestagą. 2021 m. vėl tapo Bundestago deputatu. 2000–02 m. ir 2022–25 m. taip pat buvo krikščionių demokratų ir krikščionių socialinės sąjungos frakcijos pirmininkas, o 2025 m. išrinktas federaliniu kancleriu. Jis jau daugiau nei 40 metų yra susituokęs su Charlotte Merz, kuri yra teisėja. Pora turi tris suaugusius vaikus. Jis ekonominio liberalizmo šalininkas. Savo pažiūras jis išdėstė 2010 m. išleistoje knygoje „Išdrįsti daugiau kapitalizmo“ (vok. Mehr Kapitalism wagen). Tapęs kancleriu nuosekliai vykdo proukrainietišką užsienio politiką. Pasisako prieš nelegalią imigraciją.
Tema: Paukščiai
Didžioji alka (Pinguinus impennis) – alkinių (Alcidae) šeimos paukštis. Tai maždaug žąsies dydžio paukštis, kuris svėrė 5 kartus daugiau, nei dabar gyvenantys šios šeimos paukščiai. Paskutinė perinčių alkų pora buvo nužudyta 1844 metais netoli Islandijos esančioje saloje. Didžiosios alkos buvo paplitusios šiaurinėje Atlanto vandenyno dalyje. Gyveno nedideliais būriais, tačiau perėjo didžiulėmis kolonijomis. Maitinosi žuvimi ir kitais jūrų gyvūnais. Didžiąją gyvenimo dalį didžiosios alkos praleisdavo jūroje. Sausumoje paukščiai judėdavo labai nerangiai ir tupinėdavo tik veisimosi laikotarpiu. Patelės padėdavo 1 kiaušinį, kurį perėdavo abu paukščiai. Jauniklis išsirisdavo po 44 dienų. Laikui bėgant, didžiųjų alkų sparnai sumažėjo ir jos prarado gebėjimą skraidyti. Todėl tapo lengvu grobiu ir jūrų plėšrūnams, ir medžiotojams. Daug amžių žmonės juos medžiojo dėl gardžios mėsos ir taukų.
Tema: Upės
Žironda (pranc. Gironde, oks. Gironda) – bendra Garonos ir Dordonės upių estuarija pietvakarių Prancūzijoje, Žirondos ir Pajūrio Šaranto departamentuose. Išsilieja į Atlanto vandenyno Biskajos įlanką. Prasideda šalia Bordo miesto. Ilgis 65-75 km, plotis 3-11 km. Estuarijos gylis farvateryje – 8 m. Intensyvi laivyba. Svarbiausi uostai: Lamarkas, Blajė, Montan sur Žirondas, Ruajanas.
Tema: Upės
Tedonganas (kor. 대동강 = Taedong-gang) – upė Šiaurės Korėjos centrinėje dalyje. Prasideda Rangrimo kalnuose, Pietų Hamgiongo provincijoje. Teka į pietvakarius daugiausia Vakarų Korėjos lyguma. Įteka į Geltonosios jūros Vakarų Korėjos įlanką. Vasaros liūčių metu smarkiai ištvinsta. Žemupyje jaučiama jūros potvynių įtaka. Laivuojama žemupyje. Ties žiotimis patvenkta. Tedongano slėnis laikomas Korėjos civilizacijos lopšiu; čia buvo senoji Korėjos sostinė Kogurio. Kiti dideli miestai – Tehungas, Sunčionas, Pchenjanas.
Tema: Paukščiai
Lesykla - įrenginys skirtas maitinti paukščius lauke. Lesyklos lankomumas priklauso nuo jos įrengimo vietos, pateikiamo maisto įvairovės. Skirtingiems paukščiams reikalingas kitoks maistas. Dažniausiai į lesyklas dedamos įvairios sėklos - soros, saulėgrąžos, dygmino, dagio ar rapso sėklytės. Lesyklos neretai įrengiamos, kad prie namų būtų galima stebėti paukščius.